Nxesi se ooreenkoms kan salonne verwoes, sê DAArgieffoto (Foto: Guilherme Petri/Unsplash) Die Demokratiese Alliansie het gesê Thulas Nxesi, die minister van indiensneming en arbeid, se kollektiewe bedingingsooreenkoms met niepartye sal die skoonheidsbedryf die nekslag toedien. Die party eis dat hy dadelik die ooreenkoms terugtrek. Die bedryf is al gesluit sedert die algehele landswye afsonderingsperiode op 27 Maart in werking getree het. Michael Cardo, die DA se skaduminister van indiensneming en arbeid, het Saterdag in ŉ verklaring gesê die bedryf is reeds op sy knieë. Die DA het die hof genader en poog om die verbod op persoonlike skoonheidsorgdienste, wat haarsalonne en skoonheidsterapeute insluit, ongeldig en ongrondwetlik te verklaar. Die saak sal op 22 Junie deur ŉ volbankregters in die hooggeregshof aangehoor word. “Intussen het minister Nxesi egter effektief die bedryf ŉ nekslag toegedien. Sy optrede sal die lewensbestaan verwoes van honderde duisende werkgewers en werknemers, wat in skoonheidsalonne, haarkappers en in die persoonlikesorgbedryf werk.” Nxesi het Vrydag ŉ bedingingsooreenkoms, wat in Maart in die nasionale bedingingsraad bereik is vir die haarkapper, kosmetika, skoonheid en velsorgbedryf, aan buitestanders aangebied. Dit beteken dat die ooreenkoms vanaf 22 Junie na alle werkgewers en werknemers uitgereik word. Die ooreenkoms maak voorsiening vir verhogings in minimum salarisse vir spesifieke klas werknemers, afhangende van die ligging van die salon. Die ooreenkoms verbied salarisverminderings en eis ŉ “ex gratia”-bonusbetaling van 5,5% van die minimum salaris wat in die ooreenkoms vasgestel is. Meeste kleinsake-eienaars in die bedryf kan nie bekostig om aan dié eise te voldoen nie. “Dit sal hulle bankrot laat,” het Cardo verduidelik. “Hulle het drie maande lank geen inkomste gehad nie. Hulle sukkel reeds om kop bo water te hou. En nou het Nxesi hulle gelos om te sink en te verdrink.” Die DA eis dat Nxesi dadelik die uitreiking van die kollektiewe bedingingsooreenkoms aan niepartye terugtrek. “Die DA sal poog om wettige vrystelling te bekom vir klein en nuwe maatskappye van kollektiewe bedingingsooreenkomste waarby hulle nie betrokke was nie, en kollektiewe bedinging probeer herbalanseer sodat klein en nuwe maatskappye beter verteenwoordig word,” het Cardo gesê.